b'\n_START_ARTICLE_\nGevninge\n_START_SECTION_\nHistorie\n_START_PARAGRAPH_\nByens "-inge-navn" stammer muligvis fra jernalderen og skulle betyde "beboerne ved \xc3\xa5en Gevn" (i dag Lejre \xc3\x85). I 2000 fandt man et hjelmfragtment fra 500-600-tallet. Det optr\xc3\xa6der f\xc3\xb8rste gang i forbindelse med mordet p\xc3\xa5 Knud Lavard 7. januar 1131, hvor Magnus den St\xc3\xa6rke p\xc3\xa5 vejen fra Roskilde til Haraldsted passerer "Gevne Vad"._NEWLINE_Ark\xc3\xa6logiske fund i omr\xc3\xa5det peger p\xc3\xa5, at byen skulle have fungeret som en forpost eller havn for kongerne i Lejre i perioden 500-900._NEWLINE_Ejerskabet over byen har gennem tiderne skiftet. I 1203 skulle Gevninge s\xc3\xa5ledes have v\xc3\xa6ret underlagt Aarhus Domkirke, i 1244 Roskilde Domkirke, i 1536 af kongen. I 1688 ejes flertallet af g\xc3\xa5rdene af K\xc3\xb8benhavns Magistrat (i dag K\xc3\xb8benhavns Kommune), mens resten var ejet af Ledreborg, Lindholm og K\xc3\xb8benhavns Universitet._NEWLINE_I 1738 er der registreret 15 g\xc3\xa5rde og 38 jordl\xc3\xb8se huse i byen. I 1794 sker der en udskiftning, hvor 9 g\xc3\xa5rde flyttes ud af byen, hvilket efterlader den gamle landsby omkring kirken._NEWLINE_Byens skole har op gennem 1900-tallet haft fire forskellige adresser inden Tr\xc3\xa6llerup Skole blev til i 1940: F\xc3\xb8rst Gevninge Bygade nr. 15, siden nr. 17, nr. 19 og 41. Nr. 19 huser i dag Gevninge Bibliotek._NEWLINE_Siden 1960 er der blevet gennemf\xc3\xb8rt en stort antal udstykninger til parcelhusbyggeri, hvilket sammen med industriomr\xc3\xa5det Skullebjerg (1987) syd for landevejen, gennem \xc3\xa5rene har v\xc3\xa6ret med til at sikre byens udvikling._NEWLINE_I forbindelse med kommunalreformen i 1970 blev sognekommunen Herslev-Gevninge en del af den nye og st\xc3\xb8rre Lejre Kommune._NEWLINE_Et vigtigt navn i byens historie er Christian Tobiassen, der blev f\xc3\xb8dt i Gevninge i 1828 og d\xc3\xb8de i 1912. Foruden sit hverv i byen som dyrl\xc3\xa6ge og smed skrev han Gjevningebogen, Gjevninge Sogn og Gjevninge Bygd, der blev udgivet i \xc3\xa5r 1900. Den blev i 1977-78 genudgivet i 2 bind med 550 sider. Han flyttede i 1867 ind p\xc3\xa5 Dyrl\xc3\xa6geg\xc3\xa5rden. G\xc3\xa5rden er af Det S\xc3\xa6rlige Bygningssyn i 1994 blevet vurderet som v\xc3\xa6rende "s\xc3\xa6rdeles bevaringsv\xc3\xa6rdig" og Lejre Kommune udstedte s\xc3\xa5ledes en lokalplan i 2005 med det form\xc3\xa5l at bevare dens eksisterende udseende.'